***Far til fire*** er et fenomen i dansk familieunderholdning; det var opprinnelig en tegneserie, siden en filmserie, en rekke bøker og til slutt en teaterforestilling. I alle varianter handler *Far til fire* om en familie, bestående av en far og hans fire barn: storesøsteren «Søs», tvillingene «Ole» og «Mie» samt lillebroren «Lille Per».

Tegneserien utkom første gang i 1948, mens den opprinnelige filmserien begynte i 1953 og ble avsluttet i 1961.

I 1971 forsøkte Panorama Film, med Ib Mossin som regissør, å gjenopplive serien med Helge Kjærulff-Schmidt i hovedrollen som «Far»og Buster Larsen som *Onkel Anders*. Det ble bare produsert én film med denne besetningen, og denne anses ikke å være en del av Far til Fire-kanonen av størstedelen av seriens tilhengere.

I den opprinnelige serien ble det i alt laget åtte filmer i og omkring studioene til ASA film i Lyngby, og alle filmene ble regissert av Alice O'Fredericks.

Tegneserien kom ut helt frem til tegneren Kaj Engholms død i 1988.

Senere er ASA Film selv gått i gang igjen i samarbeid med Scanbox, og har pr. oktober 2008 produsert tre filmer med Niels Olsen som «Far», Jess Ingerslev som «Onkel Anders» og Kasper Kesje som «Lille Per». De nye filmene har hittil vært store suksesser, med gode anmeldelser og 3 – 500 000 solgte kinobilletter pr. film.

Tegneserien
-----------

Tegneren Kaj Engholm laget *Far til fire* fra 1948 til sin død i 1988. Tegneserien ble først trykket i *Politiken* som en avisstripe inntil 1955, og så i *Berlingske Tidende*. Serien ble også utgitt i en rekke hefter. Teksten ble primært skrevet av Olav Cesil Hast. Som det er alminnelig med avisstriper og familietegneserier, blir barna i *Far til fire* ikke eldre med tiden, så der skjer ingen egentlig karakterutvikling. Til gjengjeld ble tegneseriens «Far», som opprinnelig var skallet, påvirket av filmens «Far», fordi skuespilleren Ib Schønberg nektet å tilpasse seg rollen på dette punktet.

Filmserien
----------

### Rollelisten

Rollelisten var stort sett uforandret i de åtte første årene. Bare dødsfall (Ib Schønberg) og graviditet (Birgitte Price) medførte endringer i rollelisten.

* «Far»: Ib Schønberg i episode 1 og 2 – seinere Karl Stegger
* «Søs»: Birgitte Bruun (Birgitte Price) (kun de første seks episodene)
* «Ole»: Otto Møller Jensen
* «Mie»: Rudi Hansen
* «Lille Per»: Ole Neumann
* «Onkel Anders»: Peter Malberg
* «Fru (Agnes) Sejersen»: Agnes Rehni
* «Peter Mortensen»: Ib Mossin

### Filmer i serien

Det ble laget åtte filmer i serien i perioden 1953–1961:

1. *Far til fire*
2. *Far til fire i sneen*
3. *Far til fire på landet*
4. *Far til fire i byen*
5. *Far til fire og onkel Sofus*
6. *Far til fire og ulveungene*
7. *Far til fire på Bornholm*
8. *Far til fire med full musikk*

Én film ble laget i 1971:

1. Far til fire i højt humør. Panorama Film forsøkte å gjenopplive *Far til fire* med en niende film, regissert av Ib Mossin. Filmen, som hadde samme persongalleri, men nye skuespillere som de 8 kanoniske film, var ikke god nok til å starte en ny serie *Far til fire*-film.

Én film ble laget i 2005:

1. *Far til fire – gi'r aldrig op*. Filmen ble regissert av Claus Bjerre og hadde premiere i oktober 2005.

Én film ble laget i 2006:

1. *Far til fire – i stor stil*. Filmen ble regissert av Claus Bjerre og hadde premiere 25. desember 2006.

Én film ble laget i 2008:

1. *Far til fire – på hjemmebane*. Filmen ble regissert av Claus Bjerre og hadde premiere i høstferien 2008.

I 2014 hadde den første av flere ny *Far til fire*-filmer premiere:

* 2014 *Far til fire – Onkel Sofus vender tilbage* – regi: Giacomo Campeotto
* 2015: *Far til fires vilde ferie* – regi: Giacomo Campeotto

### Far til fire og Norge

De fleste av de opprinnelige filmene ble satt opp på norske kinoer, og filmen *Far til fire i sneen* foregår i Norge. Dessuten hadde Grethe Kausland (Grete Nielsen) – da kjent som «Lille Grete» – rolle i filmene *Far til fire og onkel Sofus* i 1957 og *Far til fire og ulveungene* i 1958. 

### Sanger og sitater

Det ble laget en del sanger til filmene, og noen av dem ble en øyeblikkelig landeplage i Danmark. Noen av sangene er fortsatt kjent. Eksempler på kjente sanger fra filmserien er:

* «Det er sommer, det er sol og det er søndag»
* «Bornholm, Bornholm, Bornholm»
* «Den første forårsdag»
* «Til julebal i Nisseland»
* «Hej for dig, og Hej for mig»

De fleste melodier er komponert av Sven Gyldmark

Særlig rollefiguren Lille Per ble ofte sitert i Danmark, og flere tiår etter filmpremierene er følgende av Lille Pers replikker kjente munnhell i Danmark:

* *Når man ska', så ska' man, og jeg sku'*
* *Ham brøs jeg mig ikke om*

Bøker
-----

Blant annet:

* Paa sommerferie med Far til fire (1956), tekst av Gitte Palsby.
* Til køreprøve med Far til Fire (1958), tekst av Olav Cesil Hast.
* Til landskamp med Far til Fire (1959), tekst av Gitte Palsby.

Teater
------

* Teatret Bag Kroen i Charlottenlund har siden 1997 spilt forestillingen *Far til fire holder jul*.

Eksterne lenker
---------------

* En hjemmeside om filmenes univers Arkivert 24. oktober 2020 hos Wayback Machine.
* Film i Danmark
* Danske film

Portaler: Danmark | Film | Tegneserie | Litteratur

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** MusicBrainz **·** Discogs
 |



1. ↑  «Far til fire - Onkel Sofus vender tilbage - Trailer (arkivert)». *web.archive.org*. Bionyheder.dk. 14. desember 2013. Arkivert fra originalen 14. desember 2013. Besøkt 21. januar 2024.